Nóg ŉ week van Top-20 glorie vir DroomsindroomDroomsindroom. (Foto: @kurkpropproduksies/Facebook) Dit blyk dat Afrikaanse musiekliefhebbers steeds nie genoeg van die broer-duo Droomsindroom se goedvoelliedjie “Hey Sonneblom” kry nie. Die groep, wat bestaan uit broers Kirsten en Kyle Schlebush, se trefferlied het binne twee weke sedert dit die Maroela Media Afrikaanse Top-20 betree het blitsig tot die nommer een‑posisie geklim en beklee dit al vir vyf opeenvolgende weke. Die lied is boonop tans ook nommer 9 op Apple Music se treffersparade, terwyl Lianie May se “Bietjie Benoni” op nommer 39 is. Daar is verder nege liedjies wat styg, onder andere Jo Black se lied “Sê my mamma” wat verlede week die Top-20 op nommer 11 betree het, ses wat daal en vyf wat onveranderd bly. * Die Maroela Media Afrikaanse Top-20 word saamgestel deur enkelsnituitreikings en verskeie datafaktore word in ag geneem: Apple Music- en Spotify-stromings, YouTube-kykbeurte (spesifiek week-tot-week-data) asook radiospeeltyd. Fisieke albumverkope het geen invloed op dié treffersparade nie. Nuwe uitreikings Die alternatiewe kunstenaar Jako Meyer het pas ŉ nuwe enkelsnit, “Om hierdie hart”, bekendgestel. Meyer het dié lied in April neergepen en sê dit is ŉ erkenning dat daar genesing in kwesbaarheid lê. “Die inspirasie lê daarin dat ons ons harte soms so toepak met beskermingsmeganismes ná trauma, dat ons onsself daarvan weerhou om weer heeltemal gesond te word,” verduidelik Meyer. Die sanger Michelle Mountjoy, wat in Januarie vanjaar aangewys is as die wenner van Wat dit vat – ŉ televisiereeks wat aangebied is deur Loki Rothman – het pas haar tweede enkelsnit, “Porselein mossies”, bekendgestel. Dié lied is deur Johan Botha geskryf en gaan oor die klein wit mossies wat op die telefoondrade sit en na die mense om hulle se gesprekke luister. “Wat hoor die mossies nie alles nie?” vra Botha. Ander liedjies wat vrygestel is, is Van der Aven se “Heimwee”, Corné Pretorius se “Ek wil glo”, Jo Black se “Vegter”, Ivan Roux se “Single”, Blou Moord se “Hey jy!”, Corrazerwas se “See van groen”, Rudi Claase se “Hobo-Hallelujah” en Aj de Vos se “Hier en nou”.